b'\n_START_ARTICLE_\nIngram MAC-10\n_START_SECTION_\nOpis\n_START_PARAGRAPH_\nOro\xc5\xbeje je namenjeno predvsem bojevanju z bli\xc5\xbeine in za prikrito no\xc5\xa1enje, zaradi \xc4\x8desar je posledi\xc4\x8dno precej kraj\xc5\xa1e od drugih podobnih oro\xc5\xbeij. Kot ve\xc4\x8dina brzostrelk deluje na principu prostega zaklepa. Ro\xc4\x8dica za napenjanje oro\xc5\xbeja je name\xc5\xa1\xc4\x8dena na vrhu, ima pa tudi zarezo, ki slu\xc5\xbei kot merek. Z zasukom za 90\xc2\xb0 ro\xc4\x8dica blokira gibanje zaklepa in tako deluje kot varovalka. Ve\xc4\x8dina delov je izdelanih iz stisnjene plo\xc4\x8devine, kopito je zlo\xc5\xbeljivo in izdelano iz jeklene \xc5\xbeice, uporabljeni pa so nabojniki od brzostrelke M3, kar je pocenilo izdelavo. Zaradi majhnega \xc5\xa1tevila delov oro\xc5\xbeje velja za dokaj zanesljivo._NEWLINE_Zna\xc4\x8dilnost oro\xc5\xbeja je, da je sestavljeno iz spodnjega dela, ki vsebuje pro\xc5\xbeilni mehanizem in zgornjega dela, ki vsebuje cev, zaklep, vodilo zaklepa in povratno vzmet._NEWLINE_Podobno, kot pri brzostrelki Uzi je tudi pri MAC-10 uporabljen teleskopski zaklep, katerega del sega tudi \xc4\x8dez cev in omogo\xc4\x8da skraj\xc5\xa1anje celotne dol\xc5\xbeine oro\xc5\xbeja, enakomerna porazdelitev mase nad ro\xc4\x8dajem, ki slu\xc5\xbei tudi vstavitvi nabojnika, pa naredi oro\xc5\xbeje bolj obvladljivo pri rafalnem streljanju. _NEWLINE_MAC-10 je izdelan za uporabo streliva 9x19mm Parabellum ali .45 ACP. Zaradi sorazmerno kratke cevi, primerljivo s tisto pri pi\xc5\xa1tolah, je uporaben doseg oro\xc5\xbeja le 50-70 m, izdelane pa so bile tudi razli\xc4\x8dice z dalj\xc5\xa1o cevjo, vendar niso bile pogoste. Zaradi majhne mase zaklepa in kratkega hoda zaklepa ima oro\xc5\xbeje hitrost streljanja 1090 nabojev na minuto (.45 ACP) oz. 1250 nabojev na minuto (9 mm Luger), kar je v primerjavi z drugimi brzostrelkami veliko. Zarsdi majhne dol\xc5\xbeine oro\xc5\xbeja in visoke hitrosti streljanja je natan\xc4\x8dnost pri rafalnem streljanju predvsem na ve\xc4\x8djih razdaljah slaba. V ta namen je prvotno oro\xc5\xbeje na sprednjem delu imelo montirano zanko iz traku, s katero je strelec zadr\xc5\xbeeval vzpenjanje cevi zaradi odsuna._NEWLINE_Ena pomembnih lastnosti, ki jo ima MAC-10, pa je mo\xc5\xbenost namestitve u\xc4\x8dinkovitega dvostopenjskega du\xc5\xa1ilca poka, ki ga je posebej zanj zasnovalo podjetje Sionics. Ob uporabi podzvo\xc4\x8dnega streliva je du\xc5\xa1enje zvoka tako u\xc4\x8dinkovito, da glavnina hrupa izvira iz gibanja zaklepa, zaradi \xc4\x8desar se je oro\xc5\xbeje dobro prodajalo. Du\xc5\xa1ilec tudi podalj\xc5\xa1a oro\xc5\xbeje, zaradi \xc4\x8desar pri rafalnem streljanju postane bolj obvladljivo, v kompletu z du\xc5\xa1ilcem pa je bila tudi prevleka du\xc5\xa1ilca iz nomexa, kar je uporabniku omogo\xc4\x8dalo, da je med streljanjem dr\xc5\xbeal oro\xc5\xbeje za du\xc5\xa1ilec brez nevarnosti opeklin.'